CELEX: 32016D1060
Language: mt
Date: 2016-06-29 00:00:00
Title: Deċiżjoni ta' Implimentazzjoni tal-Kummissjoni (UE) 2016/1060 tad-29 ta' Ġunju 2016 li temenda d-Deċiżjoni ta' Implimentazzjoni 2013/707/UE li tikkonferma l-aċċettazzjoni ta' impenn offrut b'rabta mal-proċedimenti ta' antidumping u antisussidji li jikkonċernaw l-importazzjonijiet ta' moduli fotovoltajċi tas-siliċju kristallin u l-komponenti ewlenin (jiġifieri ċ-ċelloli) li joriġinaw jew jintbagħtu mir-Repubblika tal-Poplu taċ-Ċina għall-perjodu ta' applikazzjoni ta' miżuri definittivi

30.6.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 173/99
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/1060
   tad-29 ta' Ġunju 2016
   li temenda d-Deċiżjoni ta' Implimentazzjoni 2013/707/UE li tikkonferma l-aċċettazzjoni ta' impenn offrut b'rabta mal-proċedimenti ta' antidumping u antisussidji li jikkonċernaw l-importazzjonijiet ta' moduli fotovoltajċi tas-siliċju kristallin u l-komponenti ewlenin (jiġifieri ċ-ċelloli) li joriġinaw jew jintbagħtu mir-Repubblika tal-Poplu taċ-Ċina għall-perjodu ta' applikazzjoni ta' miżuri definittivi
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1), u b'mod partikolari l-Artikoli 8 u 9 tiegħu.
   Wara li kkunsidrat ir-Regolament tal-Kunsill (KE) Nru 597/2009 tal-11 ta' Ġunju 2009, dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea (2), u b'mod partikolari l-Artikoli 13 u 15 tiegħu,
   Billi:
   
               (1)
            
            
               Permezz tar-Regolament ta' Implimentazzjoni (UE) Nru 1238/2013 (3), il-Kunsill impona dazju antidumping definittiv fuq importazzjonijiet fl-Unjoni ta' moduli fotovoltajċi tas-siliċju kristallin u l-komponenti ewlenin (jiġifieri ċ-ċelloli u l-wejfers) li joriġinaw jew jintbagħtu mir-Repubblika tal-Poplu taċ-Ċina (“ir-RPĊ”).
            
         
               (2)
            
            
               Permezz tar-Regolament ta' Implimentazzjoni (UE) Nru 1239/2013 (4), il-Kunsill impona wkoll dazju kumpensatorju definittiv fuq importazzjonijiet fl-Unjoni ta' moduli fotovoltajċi tas-siliċju kristallin u l-komponenti ewlenin (jiġifieri ċ-ċelloli) li joriġinaw jew jintbagħtu mir-RPĊ.
            
         
               (3)
            
            
               Permezz tad-Deċiżjoni ta' Implimentazzjoni 2013/707/UE (5) l-Kummissjoni taċċetta l-impenn offrut fil-qafas tal-proċedimenti antidumping u antisussidji li jikkonċernaw l-importazzjonijiet ta' moduli fotovoltajċi tas-siliċju kristallin u l-komponenti ewlenin (jiġifieri ċ-ċelloli) li joriġinaw jew jintbagħtu mir-Repubblika tal-Poplu taċ-Ċina.
            
         
               (4)
            
            
               Shanghai Chaori International Trading Co. Ltd (“il-kumpanija kkonċernata”), kodiċi addizzjonali TARIC B872, li l-impenn tagħha ġie aċċettat bid-Deċiżjoni ta' Implimentazzjoni 2013/707/UE, infurmat lill-Kummissjoni dwar il-bidla fl-isem tagħha għal GCL System Integration Technology Co., Ltd.
            
         
               (5)
            
            
               Fl-2014, il-kumpanija kkonċernata ġiet iddikajrata falluta. Fi Frar 2015, il-kumpanija kkonċernata ġiet akkwiżita minn Jiangsu GCL Energy Co., Ltd., li hija parti minn grupp ta' kumpaniji bil-kodiċi addizzjonali TARIC B850.
            
         
               (6)
            
            
               Il-kumpanija kkonċernata sostniet li l-bidla f'isimha ma taffettwax id-drittijiet tagħha li tkompli tibbenefika għar-rati tad-dazju individwali applikati għaliha.
            
         
               (7)
            
            
               Madankollu, b'konsegwenza tal-akkwiżizzjoni, il-kumpanija kkonċernata mhux biss bidlet isimha għal GCL System Integration Technology Co., Ltd., iżda saret parti wkoll mill-grupp ta' kumpaniji bil-kodiċi addizzjonali TARIC B850 (6).
            
         
               (8)
            
            
               Kemm il-kumpanija kkonċernata kif ukoll il-grupp ta' kumpaniji msemmija fil-premessa 7 huma suġġetti għall-impenn. Għalhekk, il-Kummissjoni kkonkludiet li l-bidla fl-isem ma taffettwa bl-ebda mod ir-riżultati tad-Deċiżjoni ta' Implimentazzjoni 2013/707/UE.
            
         
               (9)
            
            
               Il-Kummissjoni infurmat lill-partijiet interessati kollha mill-fatti u kunsiderazzjonijiet essenzjali li fuq il-bazi tagħhom hija ppjanat li temenda r-Regolamenti ta' Implimentazzjoni (UE) Nru 1238/2013 u (UE) Nru 1239/2013. Dawn il-partijiet ingħataw perjodu li fih setgħu jikkummentaw dwar id-divulgazzjoni. L-ebda parti ma ppreżentat kummenti.
            
         
               (10)
            
            
               Il-miżuri pprodvuti għal din id-Deċiżjoni huma f'konformità mal-opinjoni tal-Kumitat stabbilit bl-Artikolu 15(1) tar-Regolament (KE) Nru 1225/2009,
            
         ADOTTAT DIN ID-DEĊIŻJONI:
   Artikolu 1
   L-Anness għad-Deċiżjoni ta' Implimentazzjoni 2013/707/UE huwa emendat f'konformità mal-Anness ta' din id-Deċiżjoni.
   Artikolu 2
   Din id-Deċiżjoni tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
   
      Magħmul fi Brussell, id-29 ta' Ġunju 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 343, 22.12.2009, p. 51.
   
      (2)  ĠU L 188, 18.7.2009, p. 93.
   
      (3)  Ir-Regolament ta' Implimentazzjoni tal-Kunsill (UE) Nru 1238/2013 tat-2 ta' Diċembru 2013 li jimponi dazju antidumping definittiv u li jiġbor definittivament id-dazju provviżorju impost fuq l-importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw fi jew li huma kkonsinjati mir-Repubblika Popolari taċ-Ċina (ĠU L 325, 5.12.2013, p. 1).
   
      (4)  Ir-Regolament ta' Implimentazzjoni tal-Kunsill (UE) Nru 1239/2013 tat-2 ta' Diċembru 2013 li jimponi dazju kumpensatorju definittiv fuq importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw jew li huma kkunsinnati mir-Repubblika Popolari taċ-Ċina (ĠU L 325, 5.12.2013, p. 66).
   
      (5)  Id-Deċiżjoni ta' Implimentazzjoni tal-Kummissjoni 2013/707/UE tal-4 ta' Diċembru 2013 li tikkonferma l-aċċettazzjoni ta' impenn offrut b'rabta mal-proċedimenti ta' anti-dumping u antisussidji li jikkonċernaw l-importazzjonijiet ta' moduli fotovoltajċi bis-silikon kristallin u l-komponenti ewlenin (jiġifieri ċ-ċelloli) li joriġinaw jew jintbagħtu mir-Repubblika Popolari taċ-Ċina għall-perjodu ta' applikazzjoni ta' miżuri definittivi (ĠU L 325, 5.12.2013, p. 214).
   
      (6)  Jiġifieri Konca Solar Cell Co. Ltd., Suzhou GCL Photovoltaic Technology Co. Ltd, Jiangsu GCL Silicon Material Technology Development Co. Ltd, Jiangsu Zhongneng Polysilicon Technology Development Co. Ltd, GCL-Poly (Suzhou) Energy Limited, GCL-Poly Solar Power System Integration (Taicang) Co. Ltd, GCL SOLAR POWER (SUZHOU) LIMITED, GCL Solar System (Suzhou) Limited.
   
      ANNESS
      L-Anness I tad-Deċiżjoni ta' Implimentazzjoni 2013/707/UE huwa emendat kif ġej:
      
                  (1)
               
               
                  L-entrata għall-kodiċi addizzjonali TARIC B850 hija sostitwita b'dan li ġej:
                  
                              “Konca Solar Cell Co. Ltd
                              Suzhou GCL Photovoltaic Technology Co., Ltd
                              Jiangsu GCL Silicon Material Technology Development Co., Ltd
                              Jiangsu Zhongneng Polysilicon Technology Development Co. Ltd
                              GCL-Poly (Suzhou) Energy Limited
                              GCL-Poly Solar Power System Integration (Taicang) Co. Ltd
                              GCL SOLAR POWER (SUZHOU) LIMITED
                              GCL Solar System (Suzhou) Limited
                              GCL System Integration Technology Co., Ltd.
                           
                           
                              B850 ”
                           
                        
            
                  (2)
               
               
                  L-entrata għall-kodiċi addizzjonali TARIC B872 hija sostitwita b'dan li ġej:
                  
                              “Shanghai Chaori Solar Energy Science & Technology Co. Ltd
                           
                           
                              B872 ”